《椒山访叶令》
明代·皇甫汸

羡君辞邑赋归田，信有椒园在辋川。松下持经閒相鹤，花间洗药候鸣泉。

支离自愧犹耽禄，邂逅何期一问玄。更道圣朝容傲吏，赐骸聊得乐馀年。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。